 ጠቅላይ ሚኒስትር ኃይለ ማርያም ለብሔራዊ ፓርኮች የሕልውና አደጋ የክልል አመራሮችን ተጠያቂ አደረጉ
- ሦስት ፓርኮች በመጥፋት አፋፍ ላይ ይገኛሉ አሉ- የቱሪዝም ዕቅድ እንዲከለስ አሳሰቡጠቅላይ ሚኒስትር ኃይለ ማርያም ደሳለኝ የብሔራዊ ፓርኮች ሕልውና አደጋ ላይ መውደቁንና ለመጥፋት የተቃረቡ ፓርኮችን በመጥቀስ፣ ለዚህ ተጠያቂዎቹ የክልልና የፖለቲካ አመራሮች እንደሆኑ ተናገሩ፡፡ የኢትዮጵያ ቱሪዝም ትራንስፎርሜሽን ምክር ቤትን በሰብሳቢነት የሚመሩት ጠቅላይ ሚኒስትር ኃይለ ማርያም፣ የምክር ቤቱ ሦስተኛ መደበኛ ጉባዔ ሐሙስ ሐምሌ 7 ቀን 2008 ዓ.ም. ሲካሄድ እንደተናገሩት፣ የፖለቲካ አመራሩ ለፓርኮች መጥፋት በታሪክም ጭምር ተጠያቂ ነው፡፡ አቶ ኃይለ ማርያም የኢትዮጵያ ዱር እንስሳት ጥበቃና ልማት ባለሥልጣን ያሰማውን ሥጋት በመንተራስ በሰነዘሩት ትችት፣ በአገሪቱ የብርቅዬ እንስሳት መገኛ የሆኑ ዝሆን፣ የሜዳ አህያና ሌሎችም በርካታ ተዘዋዋሪ አዕዋፍት መገኛ የሆኑ ፓርኮች ለጥፋት የተቃረቡት ተገቢው ጥበቃና ከለላ ስላልተሰጣቸው ነው ብለዋል፡፡ በመሆኑም በአሁኑ ወቅት በመጥፋት አፋፍ ውስጥ ከሚገኙት መካከል አዋሽ፣ ባቢሌና ነጭ ሳር ብሔራዊ ፓርኮች መሆናቸውን በመግለጽ ስለሚገኙበት ሁኔታ አብራርተዋል፡፡ በአገሪቱ የበርካታ ዝሆኖች መኖሪያ የሆነውና በሐረሪ ክልል የሚገኘው የባቢሌ መጠለያ በፓርኩ ውስጥ በሚገኙ ሰፋሪዎች ሳቢያ የዝሆኖች ቁጥር እየተመናመነ ከመሄዱም በላይ፣ መጠለያው ከነአካቴው ወደ መጥፋቱ መቃረቡን አስታውቀዋል፡፡ ነጭ ሳር ብሔራዊ ፓርክም በአገሪቱ የሜዳ አህያዎች በብቸኝነት የሚኖሩበት ሰፊ ፓርክ መሆኑን፣ ይህም ቢሆን በነዋሪዎች ምክንያት ህልውናው አደጋ ውስጥ የገባና ለመጥፋት የተቃረበ መሆኑን ጠቅላይ ሚኒስትሩ በመግለጽ፣ ከብቶች ከሜዳ አህያዎቹ ጋር ተቀላቅለው መኖር በመጀመራቸው ሳቢያ የዱር እንስሳቱ በበሽታ ምክንያት እያለቁ ይገኛሉ ብለዋል፡፡ እሳቸው ብዙ የለፉበትና በአንድ ወቅት 200 ሚሊዮን ብር በጀት አስመድበው ከጥፋት ለመታደግና በፓርኩ ውስጥ የሰፈሩ አባወራዎችም ከፓርኩ ውጭ እንዲሆኑ የተደረገበትን ጅምር አስታውሰዋል፡፡ ይሁንና የወጡት ነዋሪዎች ተመልሰው ወደ ፓርኩ በመግባታቸው የፓርኩ ሕልውና አሳሳቢ ሆኗል፡፡ በአዋሽ ብሔራዊ ፓርክም ተመሳሳይ ችግር በመኖሩ ሕልውናው ሥጋት ፈጥሯል፡፡ የፓርኩ መጥፋት እየተቃረበ መሆኑም ተገልጿል፡፡ ፓርኮች የሚገኙበትን የጥፋት ደረጃ የዘረዘሩት አቶ ኃይለ ማርያም፣ ‹‹ጆሮ ያለው የክልል አመራር ይስማ፡፡ እንስሳቱ ቢጠፉ ፖለቲካዊ አመራሩ የታሪክ ተጠያቂ ይሆናል፡፡ ዛሬ ያለው አመራር ወደፊት በታሪክ ፊት ተጠያቂ ይሆናል፡፡ አገራዊ ሀብትና ለትውልድ የሚተርፍ ቅርስ እየጠፋ ነው፤›› በማለት ጠቅላይ ሚኒስትሩ ጠንከር ያለ ወቀሳ አቅርበዋል፡፡ በዚህ ሳያበቁም የቱሪዝም ምክር ቤቱ ፖለቲካዊ ጫና እንዲያሳድርና ሕዝቡም ትኩረት እንዲያደርገበት ጠይቀዋል፡፡ የፓርኮችን ሕልውና ለመታደግ ያስችላሉ ካሏቸው መካከልም በፓርኮች ውስጥ የሎጅ፣ የሆቴልና ሌሎች የአገልግሎት መስጫዎችን የማልማት ሥራ ይጠቀሳል፡፡ ‹‹የሚያሳዝነኝና ያልተጠቀምንበት የጋምቤላ ኤርፖርት ነው፤›› ያሉት አቶ ኃይለ ማርያም የጋምቤላ ኤርፖርት ትልልቅ ጄት አውሮፕላኖችን የማሳረፍ አቅም ያለው፣ የኬንያን የማሳይ ማራ የእንስሳት ፍልሰትን የሚስተካከለው የጋምቤላው ኮሪዶር አንድም የረባ ሆቴልም ሆነ ሎጅ ያልተገነባበት መሆኑ እንዳሳዘናቸው ገልጸዋል፡፡ የግሉ ዘርፍ በፓርኮችና በቱሪስት መስህብ አካባቢዎች መግባት ካልቻለ፣ እሱን በመተካት የኢትዮጵያ ቱሪዝም ድርጅት የመንግሥት የልማት ድርጅት ሆኖ እንደሚሠራ፣ ለዚህም የተወሰነ በጀት መንግሥት እንደሚመድብለት አስታውቀዋል፡፡ ከዚህም ባሻገር ፓርኮችን እየተገነቡ ከሚገኙ ግድቦችና በግድቦች አካባቢ እየተፈጠሩ ካሉ ሰው ሠራሽ ሐይቆች ጋር በማቆራኘት ለጎብኚዎች የቱሪስት መዳረሻ ሆነው እንዲቀርቡ ማድረግ እንደሚገባ የገለጹት አቶ ኃይለ ማርያም፣ በቤንሻንጉል ጉሙዝ ክልል የሚገነባው የታላቁ ህዳሴ ግድብን ዋቢ አድርገዋል፡፡ ግድቡ የሚፈጥረው ሰው ሠራሽ ሐይቅ ትልቅ መስህብ እንደሚሆን በመታመኑ ኤርፖርት እንደሚገነባለትም ገልጸዋል፡፡ ከዚህ በተጨማሪ አገሪቱ ካሏት በርካታ የታሪክ፣ የቤተ እምነቶች፣ የባህል፣ የእንስሳትና የመልክዓ ምድር ቅርሶችና መስህቦች ሀብት አኳያ ለመጪዎቹ አምስት ዓመታት ወደ አገሪቱ ይመጣሉ ተብለው የሚጠበቁት ቱሪስቶች ቁጥር ከ2.2 ሚሊዮን አለመብለጡን ተችተዋል፡፡ ሌሎች ከኢትዮጵያ ያነሰ መስህብና ቅርስ ያላቸው እንደ ሞሮኮ፣ ግብፅ፣ ቱኒዚያ፣ ኬንያ እንዲሁም ታንዛንያ ያሉ አገሮች የሚያስመዘግቡት ቁጥር ከፍተኛ መሆኑን ጠቅላይ ሚኒስትሩ ሲገልጹም ሞሮኮ 11 ሚሊዮን፣ ግብፅና ቱኒዚያ እያንዳንዳቸው 10 ሚሊዮን ገደማ ቱሪስት ይጎበኛቸዋል፡፡ ኢትዮጵያም በአምስት ዓመት ውስጥ ቢያንስ አምስት ሚሊዮን ቱሪስቶች እንዲጎበኟት ማድረግ እንደሚገባና የተነደፈው አገራዊ የቱሪዝም ዕቅድም እንዲሻሻል አሳስበዋል፡፡ በሌላ በኩል ላለፉት አሥር ዓመታት ብሔራዊ የቱሪዝም መለያ (ብራንድ) ሳይዘጋጅ ቆይቶ የነበረ ሲሆን፣ አዲስ የተዘጋጀው መለያም በጠቅላይ ሚኒስትሩ አማካይነት ይፋ ተደርጓል፡፡ ‹‹ኢትዮጵያ ዘ ላንድ ኦፍ ኦሪጅንስ›› በሚል መፈክር የአገሪቱን ብሔራዊ ሰንደቅ ቀለማት ያሸበረቁበት፣ ሥሮቹ የበዙና እንደ ጥልፍ የተገመደ ግንድ የሚታይበት ዛፍ የአገሪቱን ብዝኃነት፣ የሕዝቧን ተቻቻይነትና አብሮነት እንደሚወክል፣ የኢትዮጵያ ቱሪዝም ድርጅት የቦርድ ሰብሳቢና የኢትዮጵያ አየር መንገድ ዋና ሥራ አስፈጻሚ አቶ ተወልደ ገብረ ማርያም ስለ አዲሱ ቱሪዝም መለያ በሰጡት መግለጫ አብራርተዋል፡፡ ለግማሽ ክፍለ ዘመን በቱሪዝም መለያነት ይታወቅ የነበረው ‹‹የአሥራ ሦስት ወራት ፀጋ›› (Thirteen Months of Sunshine) በአዲሱ መለያ ተተክቷል፡፡